Ntshungu wu tivisiwile leswaku mapapila lawa a ya hangalasiwile a ya fanele ku cukumetiwa hikuva a ya ri ya vuxisi. Nkulukumba Lamela hi byakwe u tshembise vanhu hinkwavo leswaku Machovhani Mabasa a a ri wanuna loyi a va fanele ku n'wi tshemba. A ku nga ri na nchumu lexi a xi hoxekile etidyondzweni takwe. Minkarhi yin'wana loko mana wa xona a vona leswaku xa ha nyawuka a a nga timuli mati esambelweni. A a ma tshika ma mbuluka musi, wu hahela empfhukeni, wu ya hlangana na misi ya le ka miti yin'wana na moya wo titimela, wu vumba mapapa. Loko xijahatana xi nyawukile ku ringana a xi ya rhwala sambelo xi ya ekamareni, xi fika xi hlamba. Hi nkarhi wolowo mana wa xona a a va a ri ku xi endleleni ka tiyi. A xi ta ku xi heta ku ambala, xi kuma khapu ya tiyi yi xi yimerile na swilayi swa xinkwa. Loko xa ha nwa tiyi mana wa xona a a va a chela swin'wana swilayi eka xikhontheyinana leswaku xi ta longa exikolweni. A wu ri ntirho wa masiku hinkwawo.